**Frognerbekkdalen** i Oslo er en blanding av park, bekk, elv, skog, villmark og turvei. Den strekker seg fra sørenden av Frognerparken til Drammensveien ved Thune-området på Skøyen. Gjennom dalen på 0,61 kilometer slynger Frognerelva seg nedover med et fall på 13 meter. 160 meter før Drammensveien renner Frognerelva inn i en underjordisk tunnel som munner ut innerst i Frognerkilen. Like etter innløpet til kulverten og til Drammensveien er turveien belyst.

Det geografiske skillet mellom Frogner (indre by vest) og Ullern (ytre by vest) går gjennom dalen ettersom Frognerelva danner grensen mellom bydelene. Frognerbekkdalen inngår i *region Frognerparken*.

Flora og fauna
--------------

### Flora

Frognerbekkdalen 13.08.2023
Trærne består av gammel edelløvskog (alm, ask, spisslønn, lind, og andre) på kalkrik jord. Skogen er frodig og artsrik. Døde trær forblir urørt, og det er lagt igjen stammer av felte trær og satt opp høystubber. Disse danner leveområder og spisesteder for nedbrytere som bakterier, sopper og insekter, for laver og moser, og for den rike fuglefaunaen i området.

Av plantene i dalen kan nevnes gullstjerne, russeblåstjerne, hagelerkespore, vårkål, nyresoleie, engkarse, rhododendron, snøklokke, snøstjerne, skogskjegg, liljekonvall, kranskonvall, storkonvall, firblad, løkurt, storklokke, nesleklokke, gulveis, tannrot, myske, ramsløk, kjempeturt, ormrot, snøbær, barlind, strutseving, mjødurt, skogstjerneblom og maigull.

### Fauna

Av fuglene i dalen er det blant annet observert svarthvit fluesnapper, vintererle, stokkand, gråmåke, bydue, ringdue, flaggspett, rødstrupe, svarttrost, gråtrost, blåmeis, kjøttmeis, spettmeis, trekryper, skjære, kaie, kråke, stillits, grønnsisik, kjernebiter, toppand, kvinand, storskarv, gråhegre, spurvehauk, hettemåke, fiskemåke, fuglekonge og gråsisik.

I Frognerbekkdalen lever det lille ferskvannskrepsdyret gråsugge, døgnfluer og vårfluer, fjærmygg, fåbørstemark og snegler. Tettheten av ørret i Frognerelva nedstrøms Frognerdammene er målt til 77,4 fisk per 100 kvadratmeter.

Særpreg
-------

Frognerbekkdalen ligger noe bortgjemt til, men er samtidig mye brukt. Frognerelva renner delvis i sikksakk gjennom den korte dalen og besøkende må passere over én større og fire mindre trebroer. Fem parkbenker er plassert langsmed turveien. Om sommeren hvelver trærne seg over deler av turveien. På varme sommerdager gjør Frognerelva rekreasjonsområdet svalt. Et kjennetegn ved dalen er at den tilrettelagte turveien går gjennom et område med langt på vei uberørt natur. Frognerbekkdalen er et av de siste gjenværende områdene med naturlig vegetasjon innenfor Ring 3 i Oslo.

Det gjelder for øvrig også Svartdalen, hvis urskog Alnaelva renner gjennom. Som i Frognerbekkdalen, går det en tilrettelagt turvei langs elveløpet. Svartdalen strekker seg fra Bryn til Svartdalsparken like nord for Kværnerbyen i Gamle Oslo, og er en større dal enn lillebroren på vestkanten.

Vannstand og vannføring
-----------------------

Ved inngangen til kulverten har Vann- og avløpsetaten i Oslo en hydrologisk målestasjon. Sanntidsdata og historiske data er tilgjengelig via *Sildre* hos Norges vassdrags- og energidirektorat (NVE). Vannføringskurven viser at en vannstand på for eksempel 0,5 meter tilsvarer en vannføring på 810 liter i sekundet (0,810 m3/s). Ved lav vannføring skifter deler av frognerelva i dalen tidvis ham fra elv til bekk.

Bildegalleri
------------

* Stillits. Frognerbekkdalen 12. oktober 2022. Foto: Inger-Johanne ReiholmStillits. Frognerbekkdalen 12. oktober 2022. Foto: Inger-Johanne Reiholm
* Gråhegre. Frognerbekkdalen 2. februar 2022. Foto: Inger-Johanne ReiholmGråhegre. Frognerbekkdalen 2. februar 2022. Foto: Inger-Johanne Reiholm
* Spurvehauk. Frognerbekkdalen 24. november 2021. Foto: Inger-Johanne ReiholmSpurvehauk. Frognerbekkdalen 24. november 2021. Foto: Inger-Johanne Reiholm
* Spurvehauk. Frognerbekkdalen 24. november 2021. Foto: Inger-Johanne ReiholmSpurvehauk. Frognerbekkdalen 24. november 2021. Foto: Inger-Johanne Reiholm

Referanser
----------

1. ↑  «Frognerbekkdalen – villmarksdalen midt i Oslo.» Kilde: Bymiljøetatens informasjonstavle på stedet.
2. ↑  Målt med GPS, med Strava.
3. ↑  «Frogner bydel (Oslo byleksikon)». Besøkt 30. september 2023.
4. ↑  Driften og skøtselen av Frognerparken har en anleggsgartner entrepenør ansvaret for. Bymiljøetaten er oppdragsgiver. Oslo kommune har stilt driftstomten i  Halvdan Svartes gate 50 til disposisjon, som ligger rett ved inngangen til Frognerbekkdalen i Frognerparkens sørende.
5. ↑  Kfr. Bymiljøetatens informasjonstavle.
6. ↑  «Ekskursjoner. 25. april til Frognerbekken» av Tore Berg. *Blyttia: Norsk botanisk forenings tidsskrift*, nr. 2/2005, s. 90–91.
7. ↑  BirdLife Norge, avd. Oslo og Akershus (Søkbart: Observasjoner)
8. ↑  *Tilstand for bunndyr og fisk i Hoffselva og Sognsvannsbekken-Frognerelva i 2016*. Av Svein Jakob Saltveit, Trond Bremnes, Henning Pavels og Åge Brabrand. Oslo: Naturhistorisk museum. 2017.
9. ↑  «Oppdag grønne Frogner (Oslo Museum/Bymuseet)». Besøkt 11. august 2023.
10. ↑  «Bevar de døde trærne» av Håkan Billing. *Aftenposten Aften*, 16. desember 2009, s. 17.
11. ↑  «Frognerbekken v/Kulvert Skøyen (Sildre/NVE)». Besøkt 3. oktober 2023.
12. ↑   Sammenhengen mellom vannstand (vannivå) og vannføring (vannvolum).
13. ↑  «Bekk (Store norske leksikon).». Besøkt 3. oktober 2023.

Eksterne lenker
---------------

* Frognerbekkdalen og Skøyenparken (Bymiljøetaten)
* Turveier langs Oslos elver, bekker og vann (Oslofjorden.com)

Portal: Oslo